Бехар
Алекса Шантић 

Булбул пјева
Около Мостара, -
Ходи, драга,
Ево нам бехара!

Ходи мени,
Моје зумбул-цвеће,
Твоја мајка
Карати те неће.

Твоја мајка
Теби рухо спрема,
Што га љепшег
У Мостару нема:

Све од свиле
Кошуље откане,
И душеке
Ђулсом покапане.

За ђевере
И за киту свата
Све чеврме
Од срме и злата.

За јенђије
И за миле куме
Урмашице
И слатке локуме;

И још хрпа
Гурабије саме!
А најљепше
Оставила за ме:

Твоја уста -
Сва од ђула рана,
Твоја њедра
Још немилована.

Твоје грло,
С ког је срце мрло,
Да га гризем
Ноћи у поноћи.

Булбул пјева
Около Мостара, -
Ходи, драга,
Ево нам бехара!

Шантићеве песме 1908.

bs:Behar